SKRIFTLIG FORESPØRGSEL E-3205/01

af Alexander de Roo (Verts/ALE), Chris Davies (ELDR),Karin Scheele (PSE), Jonas Sjöstedt (GUE/NGL)og Wolfgang Kreissl-Dörfler (PSE) til Kommissionen

(22. november 2001)

Om: Prisen på vand til kunstvanding og den spanske nationale vandplan

Den spanske nationale vandplan er for nylig blevet vedtaget af det spanske parlament (lov 10/2001 af 5. juli 2001). Den spanske regering ønsker at ansøge om strukturfondmidler til dækning af mindst 1/3 (7 683 mio.) af de samlede omkostninger til planen, som er ansat til at være på 23 050 mio..

Har Kommissionen undersøgt, om denne lov opfylder kravene i direktiv 2000/60/EF(1) om fastlæggelse af en ramme for Fællesskabets vandpolitiske foranstaltninger, og navnlig i dets artikel 9, hvori det anføres, at medlemsstaterne tager hensyn til princippet om, at alle omkostninger i forbindelse med forsyningspligtydelser skal dækkes for at sikre en effektiv anvendelse af vandressourcerne?

Er Kommissionen ikke af den opfattelse, at gennemførelsen af den spanske nationale vandplanlov ville betyde, at der blev givet en skjult støtte i forbindelse med prisen på vand, der anvendes inden for landbruget eller til udvikling af turismen i visse spanske regioner? Ville det ikke være et tilfælde af illoyal konkurrence over for andre europæiske regioner?

(1) EFT L 327 af 22.12.2000, s. 1.

Svar afgivet på Kommissionens vegne af Margot Wallström

(28. januar 2002)

Spanien har for nylig vedtaget en national plan for vandressourcer i form af lov nr. 10/2001 af 5. juli 2001. Hovedformålet med denne plan er at konsolidere den eksisterende fremgangsmåde med udnyttelse af flodbækkenerne og foretage en omfordeling af overfladevandsressourcerne i Spanien til fordel for områder, der allerede står over for eller i fremtiden vil blive udsat for alvorlig knaphed på vand.

Det ærede medlems spørgsmål vedrører den spanske vandplans forenelighed med vandrammedirektivet og specielt de dele heraf, der vedrører prisfastsættelsen. Først og fremmest skal det understreges, at medlemsstaterne ikke er forpligtede til at gennemføre direktivet i deres lovgivning før december 2003. For det andet bliver direktivets bestemmelser vedrørende udviklingen af en afbalanceret prisfastsættelsespolitik (jf. herunder) først bindende i år 2010. Derfor og i betragtning af, at de spanske myndigheder har et længere åremål til at fastlægge en fremgangsmåde, er det endnu for tidligt til, at Kommissionen kan fremkomme med kommentarer til dette spørgsmål. De ærede medlemmer kan være forvisset om, at Kommissionen vil arbejde nært sammen med alle medlemsstater for at udvikle en sammenhængende approach til gennemførelsen af alle direktivets aspekter, herunder prisfastsættelsen.

Det skal erindres, at vandrammedirektivet omfatter særlige bestemmelser om vandafgifter, prisincitamenter og omkostningsdækning. I artikel 9 hedder det, at: Medlemsstaterne tager hensyn til princippet om, at alle omkostninger i forbindelse med forsyningspligtydelser, herunder miljømæssige og ressourcerelaterede omkostninger, skal dækkes under hensyn til den økonomiske analyse, der foretages i henhold til bilag III, og til princippet om, at forureneren betaler.

I samme artikel forpligtes medlemsstaterne ligeledes til inden 2010 at sikre, at prissætningspolitikken giver brugerne en passende tilskyndelse til en effektiv anvendelse af vandressourcerne, og at de forskellige vandanvendelsessektorer (opdelt i mindst industri, husholdninger og landbrug) yder et passende bidrag til dækning af omkostningerne i forbindelse med vandforsyningen. Ved fastsættelsen af niveauerne for omkostningsdækning kan der tages hensyn til de sociale, økonomiske og miljømæssige følger samt til de geografiske og klimatiske forhold i den berørte region.